Jun 30,2018
ఐసీఐసీఐ బ్యాంక్‌ చైర్మెన్‌గా మాజీ ఐఏఎస్‌
ముంబయి: ప్రయివేటు బ్యాంకింగ్‌ దిగ్గజం ఐసీఐసీఐ బ్యాంక్‌ చైర్మెన్‌గా మాజీ ఐఏఎస్‌ అధికారి గిరీశ్‌ చంద్ర చతుర్వేదిని నియమిస్తున్నట్టుగా బ్యాంక్‌ శుక్రవారం ఒక ప్రకటనలో తెలిపింది. నాన్‌-ఎగ్జిక్యూటివ్‌ చైర్మెన్‌గా ఉన్న ఎం.కె.శర్మ పదవీకాలం శనివారంతో ముగియనుంది. దీంతో ఆయన స్థానంలో మాజీ ఐఏఎస్‌ అధికారి గిరీశ్‌ చంద్ర చతుర్వేదిని పార్ట్‌టైమ్‌ చైర్మన్‌గా నియమిస్తున్నట్లు ఐసీఐసీఐ బ్యాంక్‌ శుక్రవారం వెల్లడించింది. చైర్మెన్‌గా శర్మను మరోసారి కొనసాగించాలని బోర్డు సభ్యులు భావించినప్పటికీ ఆయన అయిష్టత వ్యక్తం చేశారు. దీంతో కొత్త చైర్మన్‌ కోసం బ్యాంకు అన్వేషణ మొదలుపెట్టింది. తొలుత ఐసీఐసీఐ బోర్డులో స్వతంత్ర డైరెక్టర్‌గా ఉన్న ఎం.డి. మాల్యా పేరు వినిపించినప్పటికీ చతుర్వేది నియామకానికి బోర్డు మొగ్గుచూపడం విశేషం. జులై 1న ఆయన బాధ్యతలు స్వీకరించనున్నారని బ్యాంక్‌ తన ప్రకటనలో తెలిపింది. 1977 బ్యాంచ్‌ ఐఏఎస్‌ అధికారి అయిన చతుర్వేది 2013 జనవరిలో చమురు మంత్రిత్వశాఖ కార్యదర్శిగా పదవీ విమరణ చేశారు.
మీ స్నేహితులకు రికమెండ్ చెయ్యండి